**Tiesību akta projekta**

**”Grozījumi Militārpersonu izdienas pensiju likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta ”Grozījumi Militārpersonu izdienas pensiju likumā” (turpmāk – projekts) mērķis ir noteikt militārpersonas izdienas pensijas izmaksas pārtraukšanu, ja persona militārā dienesta laikā izdarījusi tīšu noziedzīgu nodarījumu, bet par to sodīta pēc atvaļināšanas no dienesta.  Projekts stāsies spēkā atbilstoši Oficiālo publikāciju un tiesiskās informācijas likuma 7. pantam. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts ir izstrādāts pēc Aizsardzības ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Militārpersonu izdienas pensiju likuma (turpmāk – MPIL) 10. pantā noteikti gadījumi, kuros izdienas pensiju izmaksa tiek pārtraukta vai tiek grozīts tās apmērs. Militārā dienesta likuma (turpmāk – MDL) 16. panta otrajā daļā noteikts, ka militārajā dienestā nevar iesaukt un pieņemt Latvijas pilsoni, kurš ir sodīts par tīšu noziedzīgu nodarījumu, par valsts noslēpuma izpaušanu aiz neuzmanības, nonāvēšanu aiz neuzmanības, miesas bojājumu nodarīšanu aiz neuzmanības vai militārā dienesta mantas iznīcināšanu vai bojāšanu aiz neuzmanības, — neatkarīgi no sodāmības dzēšanas vai noņemšanas; 2) kas kriminālprocesā ir atzīts par aizdomās turēto vai apsūdzēto; 3) kas par šīs daļas [1.](https://likumi.lv/ta/id/63405#p1) punktā minētu noziedzīgu nodarījumu notiesāts, atbrīvojot no soda, vai kriminālprocess pret to izbeigts uz nereabilitējoša pamata; 4) kas ir sodīts par noziedzīga nodarījuma izdarīšanu aiz neuzmanības, izņemot šīs daļas [1.](https://likumi.lv/ta/id/63405#p1) punktā minētos noziedzīgos nodarījumus, ja sodāmība nav noņemta vai nav dzēsta likumā noteiktajā kārtībā. Savukārt MDL 43.panta otrajā daļā noteikts, ka profesionālā dienesta līgumu pirms termiņa pēc vadības iniciatīvas izbeidz, ja karavīrs ir sodīts par tīšu noziedzīgu nodarījumu, par valsts noslēpuma izpaušanu aiz neuzmanības, nonāvēšanu aiz neuzmanības, miesas bojājumu nodarīšanu aiz neuzmanības vai militārā dienesta mantas iznīcināšanu vai bojāšanu aiz neuzmanības, — neatkarīgi no sodāmības dzēšanas vai noņemšanas, ja karavīrs par šīs daļas 9. punktā minēto noziedzīgo nodarījumu notiesāts, atbrīvojot no soda, vai kriminālprocess pret to izbeigts uz nereabilitējoša pamata, karavīrs ir sodīts par noziedzīga nodarījuma izdarīšanu aiz neuzmanības, izņemot šīs daļas 9. punktā minēto, ja sodāmība nav noņemta vai nav dzēsta likumā noteiktajā kārtībā.  Viens no šāda ierobežojuma mērķiem ir nepieciešamība saglabāt Nacionālo bruņoto spēku reputāciju. Savukārt ar projektu precizētais ierobežojums izmaksāt izdienas pensiju personām, kuras ir izdarījušas tīšus noziedzīgus nodarījumus militārā dienesta laikā var atturēt karavīru no šāda noziedzīga nodarījuma izdarīšanas.  Atbilstoši MPIL 2. panta trešajai daļai uz izdienas pensiju nav tiesību militārpersonai, kura atvaļināta no aktīvā militārā dienesta vai ierindas dienesta sakarā ar to, ka ir sodīta par tīša noziedzīga nodarījuma izdarīšanu (neatkarīgi no sodāmības dzēšanas vai noņemšanas), ir izdarījusi tīšu noziedzīgu nodarījumu, bet no soda atbrīvota, pret kuru uzsāktais kriminālprocess par tīša noziedzīga nodarījuma izdarīšanu izbeigts uz nereabilitējoša pamata (..).  Tādējādi atbilstoši pašreizējam tiesiskajam regulējumam tiesības uz izdienas pensiju zaudē karavīrs, kurš militārā dienesta laikā ir izdarījis tīšu noziedzīgu nodarījumu un šī iemesla dēļ tika atvaļināts (MDL 43. panta otrās daļas 9., 10. vai 11. punkts).  Minētais ierobežojums ir spēkā neatkarīgi no tā, vai karavīra izdarītajam noziedzīgajam nodarījumam ir kāds sakars ar militāro dienestu.  Savukārt karavīrs, kurš militārā dienesta laikā ir izdarījis tīšu noziedzīgu nodarījumu, taču paspējis atvaļināties (piemēram, pēc paša vēlēšanās) pirms lēmuma par kriminālprocesa izbeigšanu uz nereabilitējošā pamata, prokurora priekšraksta par sodu vai sprieduma spēkā stāšanās, tiesības uz izdienas pensiju saglabā.  Lai novērstu nevienlīdzību iepriekš minētajos gadījumos, nepieciešams sinhronizēt Militārpersonu izdienas pensiju likuma 2. panta trešo daļu un 10. pantu.  Izdienas pensijas ir papildu sociālā garantija personām, kuras valsts interesēs īpašos apstākļos pildījušas noteiktas funkcijas (Satversmes tiesas 2003. gada 4. decembra sprieduma lietā Nr. 2003-14-01 7. punkts). Latvijas Republikas Satversmes 109. pants negarantē personai tiesības uz konkrēta veida pensiju, tostarp uz izdienas pensiju, kas aprēķināta pēc noteiktiem kritērijiem un konkrētā apmērā.  Starp vecuma pensijām un speciālajos likumos noteiktajām izdienas pensijām pastāv atšķirības Satversmes 109. pantā noteikto pamattiesību nodrošināšanas un aizsardzības aspektā. Minētās atšķirības citastarp pamatojas uz izdienas pensiju piešķiršanas un aprēķināšanas kārtību, finansējuma avotu, kā arī piešķiramo izdienas pensijas apmēru. Līdz ar to speciālajos likumos noteikto izdienas pensiju nodrošināšanas un aizsardzības apmērs ir salīdzinoši mazāks, nekā vecuma pensijām un tādējādi arī valstij piešķiramā rīcības brīvība šajā jomā ir lielāka (Satversmes tiesas 2010. gada 15. aprīļa sprieduma lietā Nr.2009-88-01 14.punkts). Projekts neierobežo vecuma pensijas saņemšanas iespējas.  Ņemot vērā iepriekš minēto, MIPL 10. pants tiek papildināts ar sesto daļu, nosakot, ka izdienas pensijas izmaksu pārtrauc, ja karavīrs pēc atvaļināšanas sodīts par tīša noziedzīga nodarījuma izdarīšanu, kas izdarīts militārā dienesta laikā. Vienlaikus tiek papildināta 10. panta trešā daļa, nosakot, ka izdienas pensijas saņēmēja pienākums ir nekavējoties informēt Aizsardzības ministriju par 10. panta sestajā daļā minēto apstākļu iestāšanos. Aizsardzības ministrija sadarbībā ar Nacionālajiem bruņotajiem spēkiem arī veiks šādu personu pārbaudi. Personu pārbaude tiks veikta saskaņā ar 2013. gada 28. oktobrī noslēgto starpresoru vienošanās „Par valsts informācijas sistēmu lietošanu tiešsaistes datu pārraides režīmā”.  Aizsardzības ministrija ir pārskatījusi Militārā dienesta likuma un Latvijas Republikas Zemessardzes likumā noteiktos ierobežojumus sodīto personu pieņemšanai dienestā un iesniegusi Saeimas Aizsardzības iekšlietu un korupcijas novēršanas komisijā priekšlikumus to samazināšanai. Pamatojoties uz Aizsardzības ministrijas priekšlikumiem, tika izstrādāti likumprojekti “Grozījumi Militārā dienesta likumā” (Nr. 739/Lp13). Pēc šo grozījumu pieņemšanas absolūtais aizliegums tikt pieņemtam profesionālajā dienestā tiks saglabāts tikai attiecībā uz personām, kuras:  1) ir sodītas par tīšu smagu vai sevišķi smagu noziegumu, neatkarīgi no sodāmības dzēšanas vai noņemšanas;  2) ir notiesātas par tīšu smagu vai sevišķi smagu noziegumu, atbrīvojot no soda.  Militārā dienesta likuma grozījumos ir arī noteikts piecu gadu termiņš pēc lēmuma par kriminālprocesa izbeigšanu uz nereabilitējošā pamata, prokurora priekšraksta vai sprieduma spēkā stāšanās, pēc kura notecēšanas komisija varēs vērtēt sodīto vai notiesāto personu pieņemšanu profesionālajā dienestā.  Uz personām, kuras no jauna tiks pieņemtas profesionālajā dienestā būs attiecināma Militārpersonu izdienas pensiju likuma 10. panta ceturtā daļa (par izdienas pensijas pārrēķinu). Uz šīm personām tiks attiecināta Militārpersonu izdienas pensiju likuma 10. panta piektā vai sestā daļa, ja izpildīsies šajās daļās minētie pensijas izmaksas pārtraukšanas priekšnosacījumi (ja personas izdarīs jaunus noziedzīgus nodarījumus).  Ar projektu tiek pilnveidots valsts pārvaldes pakalpojums “Militārpersonu izdienas pensijas piešķiršana”. Minētais pakalpojums tiek sniegts, izmantojot ne tikai klātienes kanālus (iesniedzot iesniegumu Aizsardzības ministrijā klātienē), bet arī neklātienes kanālus (iesniedzot iesniegumu ar pasta, e-pasta, e-adreses un valsts pārvaldes pakalpojumu portāla Latvija.lv starpniecību). |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija un Nacionālie bruņotie spēki |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Militārpersonas, kuras atvaļinātas no profesionālā dienesta. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Nav |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par projektu tika informēta sabiedrība, informāciju publicējot Aizsardzības ministrijas tīmekļa vietnē, adrese: www.mod.gov.lv. Pēc projekta izsludināšanas Valsts sekretāru sanāksmē tas ir pieejams Ministru kabineta tīmekļa vietnē, adrese: www.mk.gov.lv. |
| 2. | Sabiedrības līdzdalība projekta izstrādē | Projekts publicēts Aizsardzības ministrijas tīmekļa vietnē 2019.gada 22.novembrī <https://www.mod.gov.lv/lv/nozares-politika/sabiedribas-lidzdaliba/sabiedriskas-un-publiskas-apspriesanas> lūdzot sniegt iebildumus līdz 2019.gada 12.decembrim. |
| 3. | Sabiedrības līdzdalības rezultāti | Nav saņemti iebildumi. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā netiks izveidotas jaunas institūcijas un netiks likvidētas vai reorganizētas esošās institūcijas. |
| 3. | Cita informācija | Aizsardzības ministrija projektā ietverto normu īstenošanu nodrošinās piešķirto valsts budžeta līdzekļu ietvaros. |

Ministru prezidenta biedrs,

aizsardzības ministrs A. Pabriks

Zane Šneidere

Vita Upeniece, 67335241

Vita.Upeniece@mod.gov.lv

v\_sk = 1285